Autor: Sirli Tooming
Kolmapäev, 06. november 2019.Loe kommentaare
| KommenteeriMöödunud reedel üheksandat sünnipäeva tähistanud juuksurisalongi Ilus Vally müügitulu läbi aja on olnud keskmiselt 15 000 eurot aastas, sellega suudab omanik ettevõtet majandada ja peret toita.
Salongi omanik ja juuksur Kaja Muruvee avas salongi kohe pärast Kuressaare ametikoolis diplomi saamist Muruka OÜ nime all ning rentis vastutuse ees kerget kõhedust tundes ruumi, mis esialgu tühjana vastu kajas.
Abikaasaga koos tehti remont ja soetati sobiv sisustus ning vajalikud töövahendid. Kuna firma asutati abielu ajal ning jäi pärast lahutust abikaasale, registreeris Muruvee kolm aastat tagasi uue ettevõtte juba oma nimele ning soetas juhuse tahtel salongiga samasse majja endale ka uue kodu.
„See, et inimesed lahku lähevad, ei tähenda ju, et nad tülis peaksid olema, lihtsalt elu teeb oma korrektiivid,” ütles Muruvee, kelle sõnul on tema endine abikaasa olnud toeks nii tema karjääri alguses kui ka uue ettevõtte loomisel. Muruvee tunnistas, et oma loomult ei ole ta ettevõtja, aga kellegi alluvuses ta end samuti ette ei kujuta. „Raske juhus,” naeris ta ja ütles, et eelistab siiski iseseisvust ning on seetõttu oma endisele kaasale innustamise ja julgustamise eest oma ettevõte luua väga tänulik.
Algus krooni ajal
„Alustasin vahetult enne eurole üleminekut krooni ajal ja mäletan, et meeste juukselõikus maksis 75 krooni,” meenutas juuksur, lisades, et praegu maksab teenus kaheksa eurot. Muruvee sõnul oligi tal kindel mõte ja soov avada salong kesklinnast väljapoole ja luua juuksuri töökoda vaid meestele.
Vaba ja sobiva ruumi ta äärelinnas leidiski, aga ainult meestele keskendumise osas mõtles siiski ümber. „Kuigi mulle meeldib meeste juukseid rohkem lõigata ka praegu, kartsin toona, et läheb üheülbaliseks,” ütles Muruvee, kes vahelduseks keerab hea meelega ka naistele lokke ja kujundab erinevate värvitoonidega frisuure. Tõsi, kord oma praktika jooksul on tal ka meeskliendile tema tungival soovil tulnud värvida pähe roosad ja sinised salgud, mille üle härra juba järgmisel päeval ülemäära õnnelik ei olnud. Kuna Muruvee kellegi promille enne tooli istumist ei mõõda, tasub kliendil salongis Ilus Vally oma soovidega ettevaatlik olla.
Lapsepõlveunistus
Kaja Muruvee pole enda sõnul üheksa aasta vältel kordagi haigestunud põhjusel, et tegeleb sellega, mis on talle südamelähedane. Aastaid massöörina töötanud Muruvee on juuksuri ametist unistanud lapsepõlvest saadik, kui nad õega teineteisel juukseid lõikasid ja vastastikku soenguid tegid. Kuna masu ajal massööri teenuseid väga ei vajatud, otsustas Muruvee lapsepõlveunistuse teoks teha ja suundus ametit õppima. „Kaks aastat õppisin koos noortega ja enne veel, kui kooli lõpetasin, kutsuti mind juuksuriks Sõmera hooldekodusse,” rääkis Muruvee ning tõdes, et ehkki see oli julge samm, ei kahetse ta hetkegi. „Lisaks suurepärasele töökogemusele andis see palju enamat.”
Muruvee sõnul sai ta Sõmeral, kus kohtumine kliendiga algas ja lõppes sageli kallistusega, korraliku suhtluskooli ja kinnituse senisele, et avatud olek on juuksuri igapäevatöös sama oluline kui teravate kääride ja teiste töövahenditega ümberkäimise oskus. „Lisaks sain sealt vilumuse ja kiiruse,” ütles Muruvee, lisades, et käib vahel siiamaani Sõmera kliente teenindamas ja teeb seda rõõmuga.
Paindlikkus ja avatus
Oma püsiklientuur on Muruveel ka salongis, mille asukoha valis ta nimme Kuressaare kesklinnast eemale. Nii natuuri kui asjaolu tõttu, et salong ja kodu pole teineteisest kaugel, teeb Muruvee mööndusi tööaja graafikus ja osutab teenust vahel ka pühapäeval ning siis, kui salong on juba suletud. Seda juhul, kui püsiklient mitte kuidagi töö ajal salongi ei jõua. „Mul on mitmeid kliente Soomest ja Rootsist, kes broneerivad oma Saaremaale tulekut aegsasti, no kuidas ma siis neile vastu ei tule,” nentis Muruvee.
Pärast lõikust ja soengu valmimist palub ta kliendil alati kohe tulemus hoolega üle vaadata ega lase salongist ühtki klienti välja enne, kui on vahetut tagasisidet saanud. „Siis saab vajadusel ju kohe korrektuuri teha,” sõnas ta.
Üheksa aasta jooksul on iseendale töö andja saanud hakkama nii salongi rendi maksmise kui oma pere eelarve täitmisega. „Tõsi, alati võiks rohkem teenida, aga see tähendaks ka teenuse hinna jõulisemat tõstmist,” ütles ta, lisades aga, et tal pole südant oma kliente nöörida. „Aasta alguses tuleb niikuinii korrelatsioonis rendihinna tõusuga ka teenuse hinda natuke tõsta, muidu ei tule lihtsalt välja.”
Avaras salongis oleks ruumi ka teisele toolile ning selle väljarentimisest on Muruvee viimasel ajal ka mõelnud. Eelkõige seetõttu, et anda mõnele noorele võimalus ja endale suurem vabadus liikuda nii, et salongi uks on alati avatud. „Selleks peab aga leidma inimese, kellel on sarnased väärtushinnangud,” ütles Muruvee. „Ruum on küll avar, aga inimene ja koostöö peab sobima.”